P r e d k l a d a c i a   s p r á v a

Na základe uznesenia vlády číslo 61 z 20. januára 1999 bola ministrovi dopravy, pôšt a telekomunikácií uložená úloha B.1. „preskúmať a navrhnúť spôsob ukončenia účasti štátu v akciovej spoločnosti Slovenské aerolínie, a.s. Bratislava“ . Termín jej plnia bol predĺžený do 31. decembra 2000 a následne do 30. júna 2001. Zároveň vláda uznesením číslo 87 z 31. januára 2001 uložila ministrovi dopravy, pôšt a telekomunikácií „predložiť na rokovanie Porady ekonomických ministrov a na Ministerstvo pre správu a privatizáciu národného majetku SR návrh ďalšieho postupu nakladania s majetkovým podielom štátu v spoločnosti Slovenské aerolínie, a.s.“. Na rokovanie Porady ekonomických ministrov boli v prvom polroku t.r. predložené dva varianty nakladania s majetkom štátu v spoločnosti. Na rokovanie vlády v auguste 2001 bol predložený návrh na privatizáciu majetkového podielu štátu v spoločnosti. Na základe záverov z rokovania vlády predkladáme nový návrh variantného riešenia nakladania s majetkom štátu v spoločnosti Slovenské aerolínie, a.s.
V prvom variante navrhujeme prehodnotiť uznesenie vlády číslo 61/1999 a zrušiť jeho body B.1 a B.3. Aj tento variant vkladu majetku štátu – troch lietadiel TU 154-M do základného imania spoločnosti Slovenské aerolínie, a.s. bol predložený na rokovanie Porady ekonomických  ministrov. Cieľom je zabezpečiť ozdravenie spoločnosti a získať majoritný podiel štátu, ktorý bude zaujímavý pre budúcich investorov. Vzhľadom nato, že navrhované riešenie je prínosom pre rozvoj leteckej dopravy na Slovensku, odporúčame jeho prijatie. Kapitálovým posilnením spoločnosti sa vytvára priestor pre dovoz potrebných technológií (malokapacitné lietadlá) na posilnenie vnútroštátnej a medzinárodnej leteckej dopravy. Navrhované riešenie nemá priamy dopad na štátny rozpočet.
V druhom variante predkladáme pôvodný návrh privatizácie majetkového podielu štátu v spoločnosti. Predajom 34 % podielu štátu v spoločnosti sa vzhľadom na ekonomické výsledky spoločnosti a stav jej aktív nedosiahne primeraný výnos z predaja akcií. Navrhovaným riešením sa odstránia polemiky vo verejnosti a medzi dopravcami o nadštandardnom prístupe štátu k podnikaniu súkromnej spoločnosti. 
Podľa odporúčaní Porady ekonomických ministrov je v materiáli rozpracovaný tretí variant , a to vyhlásenie konkurzu na majetok spoločnosti Slovenské aerolínie, a.s. Vyhlásenie konkurzu na majetok spoločnosti má priamu súvislosť so zánikom oprávnenia spoločnosti vykonávať leteckú dopravu.